b'\n_START_ARTICLE_\nPac-Man\n_START_SECTION_\nKuvaus\n_START_PARAGRAPH_\nPac-Man on sokkelopeli, jossa Pac-Man-niminen keltainen pallo sy\xc3\xb6 pisteit\xc3\xa4 ja erilaisia palkintoja. Kentt\xc3\xa4 on l\xc3\xa4p\xc3\xa4isty, kun kaikki pisteet on sy\xc3\xb6ty. Kent\xc3\xa4ll\xc3\xa4 liikkuu my\xc3\xb6s nelj\xc3\xa4 haamua (Blinky, Pinky, Inky ja Clyde), jotka yritt\xc3\xa4v\xc3\xa4t saada kiinni pelaajan. Jokainen kentt\xc3\xa4 alkaa tilanteesta, jossa aaveet ovat karsinassaan ja Pac-Man sokkelossa hieman niiden alapuolella. Kent\xc3\xa4ll\xc3\xa4 on my\xc3\xb6s nelj\xc3\xa4 erikoispistett\xc3\xa4, joiden sy\xc3\xb6minen antaa Pac-Manille hetkellisen kyvyn sy\xc3\xb6d\xc3\xa4 haamuja. Sy\xc3\xb6dyist\xc3\xa4 haamuista j\xc3\xa4\xc3\xa4 j\xc3\xa4ljelle vain silm\xc3\xa4t. N\xc3\xa4m\xc3\xa4 silm\xc3\xa4t palaavat hetkeksi karsinaan ja muuttuvat taas kokonaisiksi haamuiksi. Aika, jolloin haamut ovat haavoittuvia, vaihtelee kent\xc3\xa4st\xc3\xa4 toiseen, mutta se on p\xc3\xa4\xc3\xa4s\xc3\xa4\xc3\xa4nt\xc3\xb6isesti sit\xc3\xa4 lyhyempi mit\xc3\xa4 pidemm\xc3\xa4lle peli on edennyt. Tietyss\xc3\xa4 vaiheessa haamuja ei voi en\xc3\xa4\xc3\xa4 sy\xc3\xb6d\xc3\xa4, vaikka pelaaja onnistuisikin sy\xc3\xb6m\xc3\xa4\xc3\xa4n energiapillerin._NEWLINE_Yksi kent\xc3\xa4ll\xc3\xa4 oleva piste on 10 pisteen arvoinen; yhdell\xc3\xa4 kent\xc3\xa4ll\xc3\xa4 sijaitsee yhteens\xc3\xa4 240 sy\xc3\xb6t\xc3\xa4v\xc3\xa4\xc3\xa4 pistett\xc3\xa4. Pelaaja saa energiapisteist\xc3\xa4 50 pistett\xc3\xa4. Lis\xc3\xa4pisteit\xc3\xa4 saa sy\xc3\xb6m\xc3\xa4ll\xc3\xa4 symboleita (joita kutsutaan \xe2\x80\x9dhedelmiksi\xe2\x80\x9d, vaikka kaikki eiv\xc3\xa4t itse asiassa ole hedelm\xc3\xa4n n\xc3\xa4k\xc3\xb6isi\xc3\xa4). Symbolit muuttuvat pelin edetess\xc3\xa4, ja t\xc3\xa4ll\xc3\xb6in my\xc3\xb6s niist\xc3\xa4 saatava pistem\xc3\xa4\xc3\xa4r\xc3\xa4 kasvaa. Pelaaja saa oletusarvoisesti yhden Pac-Manin lis\xc3\xa4\xc3\xa4 jokaisen 10\xc2\xa0000 pisteen j\xc3\xa4lkeen. Dippikytkimill\xc3\xa4 voidaan muuttaa pisterajaa 15\xc2\xa0000 \xe2\x80\x93 20\xc2\xa0000 pisteeseen tai est\xc3\xa4\xc3\xa4 bonus-Pac-Man kokonaan._NEWLINE_Joidenkin kenttien v\xc3\xa4liss\xc3\xa4 n\xc3\xa4ytet\xc3\xa4\xc3\xa4n Pac-Manist\xc3\xa4 ja hirvi\xc3\xb6ist\xc3\xa4 animaatioita. N\xc3\xa4m\xc3\xa4 animaatiot ilmestyv\xc3\xa4t kenttien 2 ja 3, 5 ja 6, 9 ja 10 v\xc3\xa4liss\xc3\xa4 sek\xc3\xa4 jokaisen nelj\xc3\xa4n seuraavan l\xc3\xa4p\xc3\xa4istyn kent\xc3\xa4n j\xc3\xa4lkeen.\n_START_SECTION_\nJatko-osat ja muut versiot\n_START_PARAGRAPH_\nPac-Manille tehtiin jatko-osia, ja pelin inspiroimana muut valmistajat tekiv\xc3\xa4t joitakin samantyylisi\xc3\xa4 pelej\xc3\xa4. Pac-Manin seuraavina vuosina tehdyt jatko-osat olivat nimelt\xc3\xa4\xc3\xa4n Jr. Pac-Man ja Ms. Pac-Man. N\xc3\xa4m\xc3\xa4 olivat melko samanlaisia kuin ensimm\xc3\xa4inen Pac-Man -peli. Pac-Man -hahmoja k\xc3\xa4ytettiin my\xc3\xb6s vuonna 1984 tehdyss\xc3\xa4 tasohyppelypeliss\xc3\xa4 Pac-Land. Vuonna 1987 ilmestyi Pac-Mania, joka oli kuvattu isometrisell\xc3\xa4 projektiolla. Pac-Maniassa pelialueesta n\xc3\xa4kyi vain pieni osa kerrallaan, ja Pac-Man kykeni my\xc3\xb6s hyppim\xc3\xa4\xc3\xa4n._NEWLINE_Pac-Man -peleist\xc3\xa4 on tehty lukuisia k\xc3\xa4\xc3\xa4nn\xc3\xb6ksi\xc3\xa4 ja klooneja tietokoneille ja pelikonsoleille. New Yorkin yliopiston interaktiivinen telekommunikaatiokurssi loi 2004 pelist\xc3\xa4 my\xc3\xb6s "Pac-Manhattan" -nimisen version, jossa Pac-Maniksi pukeutunut pelaaja juoksee ymp\xc3\xa4ri New Yorkin katuja ja nelj\xc3\xa4 muuta pelaajaa ovat haamuja.  Hakukoneyhti\xc3\xb6 Google puolestaan muutti toukokuussa 2010 Pac-Manin 30-vuotisjuhlan kunniaksi hakukoneen etusivulla olevan logonsa pelattavaksi Pac-Man-labyrintiksi.'